આ અંગે પાલિકામાં તમામ યુનિયનોની સ્ટિયરિંગ કમિટીની એક બેઠક બોલાવાઈ હતી. તેમાં એવું નક્કી થયું હતું કે, મંગળવારે આ મુદ્દે પાલિકાના સત્તાધીશો અને વહીવટીતંત્રને ઢંઢોળવા માટે હલ્લાબોલનો કાર્યક્રમ આપવો. મંગળવારે સાંજે પાંચ વાગે તમામ કર્મચારીઓએ ભેગા થઈને મુગલસરાઈ ઉપર સૂત્રોચ્ચાર કરીને હલ્લાબોલ કરવું. ત્યારબાદ કમિશનરને આવેદનપત્ર આપીને રજૂઆત કરવી. એવું જણાવતાં સ્ટિયરિંગ કમિટીના કન્વીનર મહંમદ ઇકબાલ શેખે ઉમેર્યુ હતું કે, પગારની તારીખો બદલાવાથી સેંકડો નહીં બલકે હજારો કર્મચારીઓના બેંકના હપતાની નક્કી તારીખથી માંડીને ઘણી તકલીફો ઊભી થઈ છે. તેને ધ્યાને લીધા વગર કરાયેલા આ ફેરફાર અંગે ફેરવિચારણા કરવી જરૂરી થઈ પડી છે.